A group of people standing around a book

Description automatically generated98io

PAŠNOVĒRTĒJUMA ANKETAS:

nozares un iestādes publisko iepirkumu sistēmas un konkrēta iepirkuma novērtēšanai

|  |  |  |  |  |
| --- | --- | --- | --- | --- |
|  |  |  |  | Rīga 2025 |

Attēls, kurā ir teksts

Apraksts ģenerēts automātiski

**Kāds ir pašnovērtējuma anketu mērķis, un kā tās var palīdzēt?**

Publisko iepirkumu sistēma ir būtiska valsts pārvaldes daļa, jo tā nodrošina nepieciešamo preču un pakalpojumu iegādi pasūtītāja vajadzībām, lai apmierinātu sabiedrības intereses un pildītu valsts pārvaldes uzdevumus. Labi organizēta iepirkumu sistēma nodrošina atklātību iepirkumu procesos, garantē piegādātāju brīvu konkurenci un vienlīdzīgu, taisnīgu attieksmi, kā arī veicina pasūtītāja līdzekļu efektīvu izlietojumu, maksimāli samazinot iespējamos riskus.

Atbilstoši Valsts pārvaldes iekārtas likumam valsts pārvalde jāorganizē pēc iespējas efektīvi, pastāvīgi pilnveidojot sabiedrībai sniegto pakalpojumu kvalitāti, kā arī vienkāršojot un uzlabojot procedūras privātpersonu interesēs. Tāpēc valsts pārvaldes iestādēm ir nepārtraukti jāvērtē un jāuzlabo savi darbības procesi, t.sk. iepirkumu organizēšana, ievērojot gan efektivitātes, gan labas pārvaldības principus.

Ne vienmēr ir nepieciešama ārēja kontrole vai audits, lai konstatētu trūkumus un uzlabotu procesus. Bieži vien pietiek ar sistemātisku un paškritisku skatījumu uz iestādes iekšējiem mehānismiem, lai savlaicīgi novērtētu un novērstu vājās vietas.

Lai šajā procesā atbalstītu publisko iepirkumu veicējus, ir sagatavotas divas pašnovērtējuma anketas:

* publisko **iepirkumu sistēmas** nozarē un iestādē **izvērtēšanai**;
* **palīgs konkrētā iepirkumā** – iepirkuma plānošanas un norises laikā, kā arī neveiksmīga iepirkuma gadījumā – iespējamo neveiksmju cēloņu identificēšanai.

Anketas izveidotas, izmantojot Valsts kontroles lietderības revīzijā “Iekšlietu nozares publisko iepirkumu sistēmas efektivitāte un to ietekmējošā valsts publisko iepirkumu politika”[[1]](#footnote-1) lietoto pieeju. Aizpildot anketas, iespējams novērtēt iestādes un nozares iepirkumu sistēmu, kā arī dažādu aspektu efektivitāti konkrētā iepirkumā.

Šo pašnovērtējuma anketu galvenais mērķis ir palīdzēt iestādēm padziļināti izvērtēt savus iepirkumu procesus, apzināt riskus un iespējamos uzlabojumus. Uzsvars likts uz efektīvu resursu izmantošanu un labās prakses stiprināšanu, kas ilgtermiņā sekmēs kopējo iestādes sniegumu. Pamatojoties uz anketu rezultātiem, iestāde varēs precīzāk noteikt savus iepirkumu mērķus un rezultatīvos rādītājus, kā arī attīstīt konkrētus pilnveides pasākumus.

Vienlaikus šo anketu jautājumi nav izsmeļoši un neaptver visus iespējamos aspektus un jautājumus, kas ietekmē vai var ietekmēt publisko iepirkumu veiksmīgu norisi. Piemēram, interešu konflikta, krāpšanas un korupcijas risku vadību iestādē, iepirkumu līgumu izpildes vadību u. c. jautājumus, kas turklāt var būt arī specifiski atkarībā no iepirkumu veicēja darbības jomas u. c. apstākļiem.

Anketas par publisko iepirkumu sistēmu nozarē vai iestādē aizpildīšanai nepieciešami pamatdati par iepirkumu organizēšanas procesu iestādē. Tāpēc ieteicams veltīt laiku, sagatavojot nepieciešamos datus vai statistiku. Tas palīdzēs iegūt precīzus anketas rezultātus un pamatotākus secinājumus. Pašnovērtējuma rezultāti var noderēt arī citās jomās, piemēram, iestādes iekšējās kontroles sistēmas pilnveidē, kvalitātes vadības sistēmas kontekstā vai stratēģiskajā plānošanā.

Anketas paredzēts aizpildīt atbilstoši katras iestādes iekšējai darba organizācijai, iesaistot tos darbiniekus un struktūrvienības, kas ir saistītas ar iepirkumu procesiem.

Noslēgumā – pēc anketu aizpildīšanas un rezultātu iegūšanas – ieteicams organizēt kopīgas diskusijas ar iestādes vadību un atbildīgajiem speciālistiem, lai pieņemtu vienotus un pārdomātus lēmumus par turpmākajiem soļiem iepirkumu sistēmas vai atsevišķu tās aspektu attīstībā.

Ieteicams pašnovērtējuma anketas aizpildīt regulāri, pat tad, ja iepriekš sasniegtais vērtējums ir augsts, lai sekotu progresam un izvirzītu jaunus attīstības mērķus.

**Pašnovērtējuma anketa**

**PUBLISKO IEPIRKUMU SISTĒMAS NOZARĒ UN IESTĀDĒ IZVĒRTĒŠANAI**

**Vērtēšana:**

Tabulā ir iekļauta funkcija, kas automātiski aprēķina punktus.

Izmainiet skaitli “0” atbilstoši Jūsu piešķirtajam novērtējumam punktos (1, 2 vai 3) attiecīgajā jautājumā:

**1 – neatbilst** (viens vai vairāki būtiski trūkumi);

**2 – daļēji atbilst** (viens vai daži mazāk būtiski trūkumi);

**3 – atbilst** (viens vai daži maznozīmīgi trūkumi vai to nav vispār).

| **Tēma** | **Jautājums** | **Vērtējums** | **Komentāri** |
| --- | --- | --- | --- |
| **1. IEPIRKUMU POLITIKAS UN STRATĒĢISKĀ IETVARA IZVEIDE, ATBILDĪBAS NOTEIKŠANA** | 1.1. Vai nozarē un/ vai iestādē ir noteikti publisko iepirkumu jomā sasniedzamie:   * ilgtspējīgi, stratēģiski, iestādes vajadzībām un specifikai atbilstoši, reālistiski un izmērāmi mērķi; * prioritātes; * rezultāti; * snieguma rādītāji, kas mēra publisko iepirkumu efektivitāti?   *Piemēram:*   * *veiksmīgi noslēgto iepirkumu/iepirkuma daļu īpatsvars;* * *centralizēto iepirkumu īpatsvars;* * *vidējais darba dienu skaits, kas veltīts viena iepirkuma īstenošanai\*;* * *iepirkumu norises vidējais ilgums\*;* * *to iepirkumu/iepirkuma daļu īpatsvars, kurās cena ir vienīgais piedāvājuma izvērtēšanas kritērijs;* * *iepirkumu/iepirkuma daļu īpatsvars, kurās saņemts tikai viens piedāvājums.*   *\* Rādītāji pamatā izmantojami attiecībā uz biežāk izmantotajām iepirkumu metodēm, kuru gaita ir vieglāk prognozējama – Publisko iepirkumu likuma 9.panta jeb “mazajiem” iepirkumiem un atklātiem konkursiem.* | 0 |  |
| 1.2. Vai snieguma rādītāji, kas mēra publisko iepirkumu sistēmas efektivitāti, tiek regulāri (ik gadu) novērtēti? | 0 |  |
| 1.3. Vai, lai veicinātu vienotu izpratni, ar visiem iepirkumu procesā iesaistītajiem nodarbinātajiem ir apspriesti un skaidroti publisko iepirkumu jomā sasniedzamie mērķi, rādītāji un prioritātes? | 0 |  |
| 1.4. Vai nozarē ir nodrošināta iepirkumu jomas vienota vadība un uzraudzība? Piemēram, izveidota konsultatīva institūcija iepirkumu jomā, kas veicina pieredzes apmaiņu starp institūcijām, identificē un risina problēmjautājumus, piedāvā risinājumus, izskata iepirkumu plānus, identificē un rosina apvienot iepirkumus, vērtē iepirkumu plānu izpildi. | 0 |  |
| 1.5. Vai iestādē iepirkumu procesā iesaistītajiem nodarbinātajiem ir konkrēti noteikta atbildība publisko iepirkumu jomā, tai skaitā par savlaicīgu reaģēšanu uz izmaiņām normatīvajos aktos? | 0 |  |
| **2. PERSONĀLA KOMPETENČU VADĪBA** | 2.1. Vai iepirkumu funkcijas izpildei nepieciešamo amata vietu skaits iestādē atbilst darba apjomam un sarežģītībai, tai skaitā, ja iespējams (ja ir pieejami dati) salīdzinājumā ar citām iestādēm? | 0 |  |
| 2.2. Vai iepirkumu funkcijas izpildē iesaistīto speciālistu noslodze un produktivitāte iestādē/nozarē ir līdzvērtīga? | 0 |  |
| 2.3. Vai iepirkumu funkcijas izpildē iesaistīto speciālistu mēnešalga atbilst amatam izvirzītajām prasībām, noteiktajai atbildībai u.c.? | 0 |  |
| 2.4. Vai tiek veicināta jaunu metožu, risinājumu, labās prakses piemēru ieviešana publisko iepirkumu plānošanā un īstenošanā? | 0 |  |
| 2.5. Vai tiek veikta darbinieku aptauja vai novērtējums par esošajām kompetencēm un papildu mācību nepieciešamību? | 0 |  |
| 2.6. Vai iepirkumu funkcijas izpildē iesaistītie speciālisti regulāri (vismaz divas reizes gadā) pilnveido zināšanas par publisko iepirkumu jautājumiem, apmeklējot vajadzībām atbilstošas mācības? | 0 |  |
| 2.7. Vai pastāv iekšējās mācību programmas vai pieredzes apmaiņas mehānismi (piemēram, regulāras tikšanās, semināri) iepirkumu speciālistu starpā? | 0 |  |
| **3. LAIKA PLĀNOŠANA, IEPIRKUMA PRIEKŠMETA NOTEIKŠANA UN IEPIRKUMA PROCESA ORGANIZĀCIJA** | 3.1. Vai iestādes iepirkumu plānā iepirkumu norisei tiek plānots pietiekams laika periods?[[2]](#footnote-2) | 0 |  |
| 3.2. Vai iepirkumus gada griezumā plānots veikt vienmērīgi (nav konstatējams iepirkumu “sablīvējums” noteiktā laika periodā), ņemot vērā apstākļus, kas var ietekmēt iepirkuma norises laiku, tai skaitā attiecīgajā laika periodā pieejamos cilvēkresursus? | 0 |  |
| 3.3. Vai iepirkumu paredzamā līgumcena tiek noteikta objektīvi, tostarp, nemēģinot iekļauties mazāk regulētas (vienkāršākas) iepirkuma metodes (veida) līgumcenas robežvērtībā? | 0 |  |
| 3.4. Vai iepirkumus izsludina iepirkumu plānā paredzētajā termiņā? Ja neizsludina, vai tiek vērtēti apstākļi, kādēļ ir kavējumi? | 0 |  |
| 3.5. Vai pirms iepirkumu īstenošanas tiek veikta pilnvērtīga tirgus izpēte, izvērtējot reālās tirgus iespējas nodrošināt līguma izpildi atbilstoši pasūtītāja vajadzībām?[[3]](#footnote-3) | 0 |  |
| 3.6. Vai tirgus izpētes procesā tiek analizētas arī tirgus svārstības un dažādu ārējo faktoru (piemēram, ģeopolitiskā situācija, makroekonomiskie faktori, politiskā vide un iespējamās normatīvā regulējuma izmaiņas, izejvielu un resursu pieejamība, darbaspēka pieejamība u.c. faktori atkarībā no iepirkuma jomas un priekšmeta) ietekme uz preču/pakalpojumu pieejamību un cenām? | 0 |  |
| 3.7. Vai, nosakot iepirkumu līgumu termiņus iestādes iepirkumu plānā, tiek izvērtēti un ņemti vērā apstākļi, kas tos ietekmē, piemēram, ja iepirkuma līgums ir par regulāri nepieciešamu un labi zināmu preču un pakalpojumu iegādi, iepirkuma līgums tiek slēgts uz ilgāku laiku u. c.?[[4]](#footnote-4) | 0 |  |
| 3.8. Vai iestāde veic pasākumus, lai mazinātu iespējamus pārtraukumus un kavējumus iepirkuma komisijas darbā un nodrošina nepieciešamo kvorumu (piemēram, saistībā ar interešu konfliktu, iepriekš plānotām prombūtnēm)? | 0 |  |
| 3.9. Vai tiek nodrošināts, ka iepirkuma komisijai ir pietiekama kompetence konkrētu iepirkumu īstenošanai (piemēram, nepieciešamības gadījumā pieaicinot ekspertus?[[5]](#footnote-5) | 0 |  |
| **4. KOPĪGIE UN CENTRALIZĒTIE IEPIRKUMI** | 4.1. Vai, plānojot iepirkumus, iestādē / nozarē tiek izmantota iespēja apvienot iepirkumus ar līdzīgu iepirkuma priekšmetu, funkcionalitāti vai izmantošanas mērķi? | 0 |  |
| 4.2. Vai iestāde pēc iespējas rosina veikt iepirkumus kopīgi ar citiem pasūtītājiem (t.i., centralizētos iepirkumus vai kopīgos iepirkumus[[6]](#footnote-6)) gadījumos, kad arī citām iestādēm varētu būt nepieciešams veikt iepirkumu ar līdzīgu iepirkuma priekšmetu? | 0 |  |
| 4.3. Vai iestāde izmanto iespējas pievienoties jau pieejamajiem centralizēti veiktajiem iepirkumiem un dinamisko iepirkumu sistēmām, ja to iepirkuma priekšmets atbilst iestādes vajadzībām? | 0 |  |
| **5. TIRGUS INFORMĒŠANA UN KOMUNIKĀCIJA AR PIEGĀDĀTĀJIEM** | 5.1. Vai tirgus tiek laikus un pilnībā informēts par plānotajiem iepirkumiem, proti, mēneša laikā no gadskārtējā budžeta apstiprināšanas dienas Elektronisko iepirkumu sistēmā (EIS) tiek publicēts nākamā gada iepirkumu plāns? | 0 |  |
| **6. IEPIRKUMA DOKUMENTĀCIJAS PRASĪBAS UN LĪGUMA IZPILDES NOTEIKUMI** | 6.1. Vai iestādē ir ieviesta prakse iepirkumu dokumentācijā skaidri un nepārprotami paredzēt līguma grozījumu iespējamību, nosacījumus grozījumu veikšanai, grozījumu apjomu un būtību, lai pretendenti, sagatavojot piedāvājumu, varētu ar tiem rēķināties?[[7]](#footnote-7) | 0 |  |
| 6.2. Vai iestādē ir ieviesta prakse iepirkumu dokumentācijā paredzēt arī cenu indeksācijas iespēju, jo īpaši ilgtermiņa līgumos?[[8]](#footnote-8) | 0 |  |
| **7. REZULTĀTU IZVĒRTĒŠANA** | 7.1. Vai iestādē ir ieviesta prakse, ka, ja iepirkumu līgumi netiek noslēgti iepirkumu plānā paredzētajā termiņā, tiek vērtēti apstākļi, kādēļ ir kavējumi? | 0 |  |
| 7.2. Vai iestādē ir ieviesta prakse, ka, ja iepirkumi vai kāda / kādas to daļas noslēdzas nesekmīgi (netiek noslēgts iepirkuma līgums vai vispārīgā vienošanās), tiek izvērtēti tā iemesli un vai tie ir novērsti / pēc iespējas mazināti, ja tiek rīkots atkārtots iepirkums? | 0 |  |
| 7.3. Vai iestādē ir ieviesta prakse, ka, ja iepirkumos tiek saņemti daudzi piegādātāju jautājumi vai iebildumi, veikti apjomīgi grozījumi iepirkumu dokumentācijā vai iepirkumos vai kādās to daļās tiek iesniegts tikai viens piedāvājums, tiek izvērtēti iemesli, kādēļ tā ir noticis? | 0 |  |
| 7.4. Vai iestāde apkopo un analizē statistiku par apstrīdēto un pārsūdzēto iepirkumu skaitu un to cēloņiem, lai nākamajos iepirkumos mazinātu līdzīgas problēmsituācijas? | 0 |  |
| **Kopējais vērtējums (punktu kopsumma)\*:**  **\*** *Lai iegūtu punktu kopsummu, zaļajā ailē ar peles kursoru iezīmējiet skaitli “0” un veiciet vienu no zemāk minētajām darbībām:*  *1) spiediet uz klaviatūras taustiņu F9 vai arī*  *2) klikšķiniet ar labo peles taustiņu uz iezīmētā skaitļa “0” un spiediet (izvēlieties) “Atjaunināt lauku” (“Update field”).* | | 0 |  |

**Attēls, kurā ir teksts, ekrānuzņēmums, fonts

Apraksts ģenerēts automātiski**

**Pašnovērtējuma anketa**

**KONKRĒTA IEPIRKUMA LAIKĀ VĒRTĒJAMIE JAUTĀJUMI**

**Vērtēšana:**

Ierakstiet atbilstoši Jūsu piešķirtajam novērtējumam attiecīgajā jautājumā:

**Jā**

**Daļēji**

**Nē**

**Nav attiecināms (NA)**

Šai anketai kopvērtējums netiek automātiski noteikts. Pēc anketas aizpildīšanas ieteicams saskaitīt iegūtos vērtējumus pozīcijās “Jā”, “Nē” un “Daļēji”, lai noteiktu kopējo šādu atbilžu īpatsvaru jautājumos, kuros atbilde nav “Nav attiecināms”. Tas ļaus spriest par konkrētā iepirkuma efektivitātes līmeni.

| **Nr.**  **p.k.** | **Jautājums** | **Vērtējums** | **Komentāri** |
| --- | --- | --- | --- |
| **1.** | **LAIKA PLĀNOŠANA, IEPIRKUMA PRIEKŠMETA NOTEIKŠANA UN IEPIRKUMA PROCESA ORGANIZĀCIJA** | | |
| 1.1. | Vai konkrētā iepirkuma norisei ir paredzēts pietiekams laiks?[[9]](#footnote-9) |  |  |
| 1.2. | Vai iepirkuma paredzamā līgumcena ir noteikta objektīvi, tostarp nemēģinot iekļauties mazāk regulētas (vienkāršākas) iepirkuma metodes (veida) līgumcenas robežvērtībā? |  |  |
| 1.3. | Vai iepirkumā, kura priekšmets pēc būtības ir dalāms, ir pilnvērtīgi izvērtēta iespēja un lietderība iepirkuma priekšmetu pēc iespējas dalīt daļās (lotēs), tādējādi sekmējot, ka piedāvājumus varētu iesniegt vairāk piegādātāju? |  |  |
| 1.4. | Vai pirms iepirkuma īstenošanas ir veikta pilnvērtīga tirgus izpēte, izvērtējot reālās tirgus iespējas nodrošināt līguma izpildi atbilstoši pasūtītāja vajadzībām?[[10]](#footnote-10) |  |  |
| 1.5. | Vai tirgus izpētes procesā ir analizētas tirgus svārstības un dažādu ārējo faktoru (piemēram, ģeopolitiskā situācija, makroekonomiskie faktori, politiskā vide un iespējamās normatīvā regulējuma izmaiņas, izejvielu un resursu pieejamība, darbaspēka pieejamība u.c. faktori atkarībā no iepirkuma jomas un priekšmeta) ietekme uz preču / pakalpojumu pieejamību un cenām? |  |  |
| 1.6. | Vai, nosakot iepirkuma līguma termiņu, ir izvērtēti un ņemti vērā apstākļi, kas to ietekmē, piemēram, ja iepirkuma līgums ir par regulāri nepieciešamu un labi zināmu preču un pakalpojumu iegādi, iepirkuma līgums tiek slēgts uz ilgāku laiku.[[11]](#footnote-11) |  |  |
| 1.7. | Vai konkrētajā iepirkumā ir veikti pasākumi, lai mazinātu iespējamus pārtraukumus un kavējumus iepirkuma komisijas darbā un nodrošinātu nepieciešamo kvorumu (piemēram, saistībā ar interešu konfliktu, iepriekš plānotām prombūtnēm)? |  |  |
| 1.8. | Vai tiek nodrošināts, ka iepirkuma komisijai kopumā ir pietiekama kompetence konkrētā iepirkuma īstenošanai (piemēram, nepieciešamības gadījumā pieaicinot ekspertus[[12]](#footnote-12))? |  |  |
| **2.** | **TIRGUS INFORMĒŠANA UN KOMUNIKĀCIJA AR PIEGĀDĀTĀJIEM** | | |
| 2.1. | Vai tirgus tiek laikus un pilnībā informēts par plānoto iepirkumu?  Proti:   * ja iepirkumā, kura paredzamā līgumcena ir zem ES līgumcenu robežvērtībām[[13]](#footnote-13), varētu būt samazināta konkurence vai maza piegādātāju (tirgus dalībnieku) interese, tiek izvērtēta iespēja par iepirkumu publicēt iepriekšējo informatīvo paziņojumu[[14]](#footnote-14) Iepirkumu uzraudzības biroja Publikāciju vadības sistēmā; * ja iepirkumā, kura paredzamā līgumcena ir zem ES līgumcenu robežvērtībām, varētu būt vietējo piegādātāju intereses trūkums, konkurences veicināšanai ir izvērtēta iespēja iepirkumu izsludināt papildus arī ES līmenī[[15]](#footnote-15); * ja iepirkuma paredzamā līgumcena ir tuvu ES līgumcenu robežvērtībām (bet tās nesasniedz), izvērtēta iespēja iepirkumu izsludināt papildus arī ES līmenī; * iepirkumā, kurā nav vietējo piegādātāju vai to interese piedalīties varētu būt zema, iepirkuma dokumentācija vai vismaz tās būtiskākie noteikumi sagatavoti arī angļu valodā un piedāvājumus ļauts iesniegt angļu valodā. |  |  |
| 2.2. | Vai ir nodrošināta pilnvērtīga komunikācija ar piegādātājiem pirms iepirkuma izsludināšanas un tā laikā?  Proti:   * ir izvērtēta nepieciešamība un lietderība pirms iepirkuma sākšanas rīkot apspriedi ar piegādātājiem, lai sagatavotu iepirkumu un informētu piegādātājus par iepirkuma plānu un prasībām;[[16]](#footnote-16) * ir izvērtēta nepieciešamība un lietderība rīkot ieinteresēto piegādātāju sanāksmi (tostarp arī gadījumos, kad tas nav obligāti, proti, ja piegādātāji to nelūdz vai ir saņemts tikai viena piegādātāja lūgums).[[17]](#footnote-17) |  |  |
| **3.** | **IEPIRKUMA DOKUMENTĀCIJAS PRASĪBAS UN LĪGUMA IZPILDES NOTEIKUMI** | | |
| 3.1. | Vai iepirkuma dokumentācijā ir noteiktas normatīvajam regulējumam atbilstošas, skaidras un samērīgas (ņemot vērā iepirkuma priekšmetu) pretendentu atlases prasības un piedāvājuma vērtēšanas kritēriji? |  |  |
| 3.2. | Vai ir izmantota iespēja iepirkuma dokumentācijā skaidri un nepārprotami paredzēt līguma grozījumu iespējamību, nosacījumus grozījumu veikšanai, grozījumu apjomu un būtību, lai pretendenti, sagatavojot piedāvājumu, varētu ar tiem rēķināties?[[18]](#footnote-18) |  |  |
| 3.3. | Vai ir izvērtēta nepieciešamība iepirkumu dokumentācijā paredzēt arī cenu indeksācijas iespēju, jo īpaši ilgtermiņa līgumos?[[19]](#footnote-19) |  |  |
| 3.4. | Vai iepirkumu dokumentācijā tiek iekļauti samērīgi un vienlīdzīgi līguma izpildes noteikumi gan pret pasūtītāju, gan pret piegādātāju? |  |  |
| 3.5. | Vai iepirkuma dokumentācijā ir skaidri noteikta saistību izpildi pastiprinošo līdzekļu piemērošanas kārtība (piemēram, termiņi, brīdinājumi, līgumsoda mehānismi, zaudējumu atlīdzināšana, maksājumu apturēšana, iepirkumā iesniegto garantiju izmantošana) gadījumos, kad līguma saistības netiek pildītas atbilstoši iepirkuma dokumentācijas prasībām? |  |  |
| **4.** | **REZULTĀTU IZVĒRTĒŠANA** | | |
| 4.1. | Vai iepirkuma līgums ir noslēgts iepirkumu plānā paredzētajā termiņā? Ja “nē”, vai ir vērtēti apstākļi, kādēļ ir kavējumi? |  |  |
| 4.2. | Ja iepirkums vai kāda / kādas tā daļas noslēdzās nesekmīgi (netiek noslēgts iepirkuma līgums vai vispārīgā vienošanās), vai ir izvērtēti tā iemesli un vai tie ir novērsti / pēc iespējas mazināti, ja tiek rīkots atkārtots iepirkums? |  |  |
| 4.3. | Ja iepirkumā ir saņemti daudzi piegādātāju jautājumi vai iebildumi, veikti apjomīgi grozījumi iepirkuma dokumentācijā vai iepirkumā vai kādā tā daļā / daļās ir iesniegts tikai viens piedāvājums, vai ir izvērtēti iemesli, kādēļ tā ir noticis? |  |  |
| 4.4. | Ja iepirkums ir apstrīdēts vai pārsūdzēts, vai ir vērtēti tā iemesli, lai nākamajos iepirkumos mazinātu līdzīgas problēmsituācijas? |  |  |
| **5.** | **AIZSARDZĪBAS UN DROŠĪBAS JOMAS IEPIRKUMI** | | |
| 5.1. | Ja iestāde ir Aizsardzības un drošības jomas likuma (ADJIL) piemērotāja un iepirkuma priekšmets potenciāli atbilst ADJIL piemērošanas jomai, vai ir izvērtēta nepieciešamība un lietderība piemērot ADJIL konkrētam iepirkumam?  ADJIL piemērošanas galvenās priekšrocības:   * iespēja mazināt informācijas aizsardzības un līguma izpildes drošības riskus; * garāks pieļaujamais vispārīgās vienošanās termiņš un elastīgāks regulējums iepirkuma līguma slēgšanai uz laiku ilgāku par pieciem gadiem; * iespēja bez priekšnoteikumiem izmantot sarunu procedūru un sarunu ceļā iegūt vispiemērotāko piedāvājumu; * elastīgs regulējums grozījumu veikšanai iepirkuma līgumā. |  |  |

1. Revīzijas ziņojumi pieejami: <https://lrvk.gov.lv/lv/revizijas/revizijas/noslegtas-revizijas/iekslietu-nozares-publisko-iepirkumu-efektivitate> un <https://lrvk.gov.lv/lv/revizijas/revizijas/noslegtas-revizijas/problemas-un-iespejas-publisko-iepirkumu-attistibai> [↑](#footnote-ref-1)
2. Īsākais termiņš, ko varētu plānot vietējā mēroga atklāta konkursa īstenošanai, ir aptuveni trīs mēneši. Tomēr tas praktiski paveicams tikai tad, ja iepirkuma dokumentācijā nebūs jāizdara grozījumi, piedāvājumu izvērtēšana noritēs ātri, nebūs jāiesniedz pierādījumi saistībā ar izslēgšanas iemeslu pārbaudi un netiks iesniegta sūdzība Iepirkumu uzraudzības birojā. Optimālais norises laiks, kādu plānot ES līmenī izsludināmam atklātam konkursam, ir aptuveni pieci līdz seši mēneši, bet minimālais laiks (ja iepirkums netiek apstrīdēts Iepirkumu uzraudzības birojā) ir četri mēneši. Publisko iepirkumu likuma 9.panta iepirkumu jeb “mazo” iepirkumu norisei optimāli būtu plānot aptuveni 1,5 mēnešus, bet minimālā gadījumā – mēnesi. [↑](#footnote-ref-2)
3. Atkarībā no konkrētā iepirkuma priekšmeta un specifikas tirgus izpētes laikā varētu būt nepieciešams iegūt informāciju arī par tādiem būtiskiem jautājumiem kā piegādātāju iespējas izpildīt noteiktas atlases prasības, kā arī konkrētajā iepirkumā svarīgākos līguma izpildes noteikumus (piemēram, izpildes termiņu). [↑](#footnote-ref-3)
4. Detalizēti paredzot līguma grozījumu iespējas, iestādes regulāru iegāžu nodrošināšanai būtu jāizvērtē iespēja slēgt iepirkuma līgumu uz ilgāku laiku par vienu vai diviem gadiem, it īpaši jomās, kurās nav vērojama strauja tehnoloģiskā mainība. [↑](#footnote-ref-4)
5. Publisko iepirkumu likuma 24. panta otrā daļa. [↑](#footnote-ref-5)
6. Plašāk skat. Iepirkumu uzraudzības biroja vadlīnijas centralizēto iepirkumu veikšanai, pieejams: <https://www.iub.gov.lv/lv/media/7662/download?attachment>. [↑](#footnote-ref-6)
7. Publisko iepirkumu likuma 60. panta otrās daļas 8. punkts, 61. panta pirmās daļas 2. punkts un trešās daļas 1. punkts; Iepirkumu uzraudzības biroja skaidrojums “Iepirkuma līguma un vispārīgās vienošanās grozīšana”, pieejams: <https://www.iub.gov.lv/lv/skaidrojums-iepirkuma-liguma-un-visparigas-vienosanas-grozisana>. [↑](#footnote-ref-7)
8. Cenu indeksācijas noteikumus ir ieteicams paredzēt arī samērā īsos iepirkuma līgumos (līdz vienam gadam). Ministru kabineta 05.07.2022. noteikumu Nr. 419 “Noteikumi par publisko būvdarbu līgumos obligāti ietveramajiem noteikumiem un to saturu” 23. un 34. punkts paredz, ka no 01.01.2023. līgumcenas indeksācijas noteikumi publiskā būvdarbu līgumā ir jāiekļauj obligāti, ja līguma termiņš ir ilgāks par vienu gadu. [↑](#footnote-ref-8)
9. Skat. 2. zemsvītras atsauci. [↑](#footnote-ref-9)
10. Skat. 3. zemsvītras atsauci. [↑](#footnote-ref-10)
11. Skat. 4. zemsvītras atsauci. [↑](#footnote-ref-11)
12. Skat. 5. zemsvītras atsauci. [↑](#footnote-ref-12)
13. Ministru kabineta 28.02.2017. noteikumi Nr. 105 “Noteikumi par publisko iepirkumu līgumcenu robežvērtībām”. [↑](#footnote-ref-13)
14. Publisko iepirkumu likuma 27. pants. [↑](#footnote-ref-14)
15. Proti, izsludināt arī ES Oficiālajā Vēstnesī. [↑](#footnote-ref-15)
16. Publisko iepirkumu likuma 18. panta otrā daļa. Apspriede ar piegādātājiem pirms iepirkuma izsludināšanas ir viens no priekšnoteikumiem, lai apzinātu iespējamo piegādātāju loku un noteiktu paredzamo līgumcenu. Tā samazina iespēju iepirkuma dokumentācijā iekļaut nepamatotus ierobežojumus. Papildu ieguvums ir iespēja samazināt jautājumus par iepirkuma dokumentos izvirzītajām prasībām un grozījumus iepirkuma dokumentos tā norises laikā, tā saīsinot iepirkuma norises ilgumu. [↑](#footnote-ref-16)
17. Ministru kabineta 28.02.2017. noteikumu Nr. 105 “Iepirkuma procedūru un metu konkursu norises kārtība” 2.8. apakšpunkts un 11. punkts. Lai arī pasūtītājam nav pienākuma rīkot ieinteresēto piegādātāju sanāksmi atklāta konkursa norises laikā, ja to ir lūdzis viens piegādātājs, tomēr to ir ieteicams rīkot arī šādā gadījumā, jo tas var sekmēt ne tikai lielāku konkurenci, bet arī ātrāku iepirkuma norisi, jo īpaši sarežģītu iepirkumu gadījumā. [↑](#footnote-ref-17)
18. Skat. 7. zemsvītras atsauci. [↑](#footnote-ref-18)
19. Skat. 8. zemsvītras atsauci. [↑](#footnote-ref-19)